# Jaunā sezona sāksies ar "Prezidenta kausu 2018"

Šo sestdien, 10. novembrī, no plkst. 10:00 līdz 13:00 Siguldas Bobsleja un kamaniņu trasē jau desmito reizi norisināsies starta rāviena sacensības “Prezidenta kauss”, oficiāli atklājot jauno 2018./2019. gada kamaniņu sporta sezonu.

Sacensības jau ir kļuvušas par tradīciju kamaniņu braucēju vidū un uz starta stāsies visi Latvijas Nacionālās kamaniņu izlases sportisti, kā arī virkne junioru un jauniešu – kopā 84 dalībnieki.

Katrs sportists Siguldas starta estakādē veiks divus starta rāvienus, kuru laiki tiks summēti, lai noteiktu labākos. Vīriešu, junioru, divvietīgo ekipāžu un junioru divvietīgo ekipāžu konkurencē atsevišķi tiks skaitīts arī viens starta reakcijas rāviens.

Sacensību programma:  
Plkst. 10.00 - Divi starta rāvieni un viens reakcijas rāviens vīriešiem, junioriem un jauniešiem "A"  
Plkst. 10.50 - Divi starta rāvieni sievietēm, juniorēm un jaunietēm "A"  
Plkst. 11.20 - Divi starta rāvieni un viens reakcijas rāviens divvietīgajām ekipāžām - Vīri, juniori, jaunieši "A" un jaunietes "A"  
Plkst. 11.45 - Divi starta rāvieni jauniešiem "B" un "C"  
Plkst. 12.15 - Divi starta rāvieni jaunietēm "B" un "C"  
Plkst. 13.00 – Apbalvošanas ceremonija